정조 24년 · 목
時至丑時左議政李時秀率舁梓宮官捧入梓宮安於外梓宮內右議政徐龍輔再整棺衣銘旌前領議政李秉模捧哀冊函奠於退壙之西次捧玉帛函奠於哀冊之南黼翣黻翣火翣先已畵貼于棺衣兩旁山陵都監提調徐有隣長生殿提調趙鎭寬帥其屬取外梓宮下隅板合之封閉官執義崔重圭封標玄宮門右議政覆土九鉮山陵都監提調率工作築灰如式捧明器服玩入退壙下磁誌埋於陵南近地觀象監官祠后土如禮○誌文曰我正宗文成武烈聖仁莊孝大王在宥十有三年己酉遷顯隆園于水原府之花山揭御眞于園之齋殿以寓晨昏之義大城厥邑以拱衛象設歲一謁輒涕泣不能起及庚申春正月旣拜園遂御東麓喟然嘆曰美哉斯邱守臣汝其代石以識之粵六月十一日壬戌有疾不豫二十八日己卯禮陟于昌慶宮之正寢將以十有一月六日甲申因東麓面南而大葬聖人焉嗚呼豈非天哉今殿下以臣行恁最被殊遇侍軒墀日久命臣以玄宮之志臣頑然不能下從忍執斯役而學術湔薄不足以知聖人則天地之大日月之光其敢曰摹畵萬一云乎哉嗚呼道之大原出於天而天生聖人爲之君爲之師以弘道於天下伏羲黃帝堯舜禹湯文武是也惟孔夫子不得其位而刪詩書作春秋行素王之事夫子歿百有餘年孟氏出而明天理淑人心以接夫子之統自秦漢以來異端橫流正學遂泯及宋程朱相繼而興講明先王之道繼往聖開來學其功不在孟氏下程朱旣遠邪說又作衆口爭豗靡所準式天開奎運吾道遂東我先王正位凝命以君兼師德尊而行備學崇而業廣主敬以立其本窮理以致其知知有以窮性命之奧而達造化之原仁有以同萬物之體而普天下之公勇有以克有我之私而成悠久之業嚴恭寅畏不敢荒寧厖恩厚澤延及群生喣嫗覆育熙熙穰穰庶幾乎三古之氣像焉蓋天以我祖宗積德累仁克昌其後爲之含弘亭毓篤生聖人啓東方一治之運而遺風餘庥將萬億年是賴於乎盛哉遂拜手稽首抆血而書之石曰王姓李氏諱字英宗顯孝大王之孫思悼莊獻世子之子母惠嬪洪氏領議政鳳漢女妃金氏贈左議政時默女先是王伯父孝章世子聘左議政趙文命女早薨無子及莊獻薨英宗命以王承孝章統王卽阼尊孝章爲眞宗妃趙氏爲后立莊獻廟曰景慕宮尊惠嬪曰惠慶宮始莊獻世子夢見神龍入寢覺而異之畵其狀於壁王乃以壬申九月二十二日己卯誕降喤喤之聲若巨鍾然神彩燁如日月穆穆有天人之表二歲知文字三歲就傳受小學書睿智日長不煩師承八歲冊爲王世孫十歲齒于學拈小學題辭明命赫然之義問于博士曰明命在吾身果指何境欲求赫然當下何工博士不能對圜橋門觀者無不動色相賀曰眞聖人也其在春邸日與賓僚相問難如四七之辨中和之說性道之已發未發縷析毫分皆可爲斯文定論及夫大猷時升年德俱進仁精而義熟敎成而化敷則觀乎御定諸書而積中彰外之文尙可得其一二爲推王跡之所興演景籙之無疆以貽我子孫萬世之柯則曰國朝寶鑑也皇祖有訓涕泣以受別嫌明微得盡我所得爲曰宮園儀也煌煌鈇鉞掃除奸兇義闡乎金縢象列乎夏鼎樹倫綱於千秋曰明義原續之編也虞廷五敎惇德允元曰五倫行實之書也遏慾存理尊王黜覇曰鄒書敬選也雲龍風虎蔚焉合章惕號暮夜有戎勿恤曰軍旅大成也休老勞農秩然有序風流篤厚百嘉鬯遂曰鄕禮合編也稽古酌今序列六官燦然爲一王之制以昭來許曰大典通編也由博反約常目在玆追刪述之遺旨曰五經百篇也甲乙丙丁元元本本搴英摭實縱橫丹鉛曰經史子集手圈也刪繁蕪正體裁嚴華夷寓袞鉞曰宋史眞詮也詩道敎人詠歎滛液鏗然如舜韶之九成曰雅誦也地負而海涵家尸而戶祝言有敎動有法揭斯文之一統曰朱文諸編也聖作而賢述眞衍而邱補纂次部分垂經世之要範曰大學類義也顯忠崇節載綽載楔馬城之祠龍灣之壇義問宣昭懷我好音曰尊周錄也制禮以節事修樂以道志曰春官通考也其難其愼曰維庶獄廣五聽之慈布三宥之澤曰秋官審理錄也此王之立言而鴻號鉅跡聲流無窮可以撰次風雅被諸管絃與旱麓生民之詩同其傳也其窮格之精存養之密又有濂閩諸賢之所未發者論太極則曰太極在天地之先而不爲先在天地之後而不爲後靜爲動之根柔爲剛之本易曰一陰一陽之謂道又曰闔戶謂之坤又曰生生之謂易先陰後陽生生之義見矣商易首坤蓋有以也論心性則曰言心自大禹謨始言性自湯誥始而孔子曰性相近也又曰繼之者善遂分形而上下而言宋儒所謂本然之性也氣質之性也蓋祖於此聖遠言湮言性者不惟不言善或曰惡或曰善惡而本然大中之體無以闡發於後世則首言性善孟子蓋亦不得已也程叔子又繼而明之俾人人者知有本然之性而本然則皆純善也然而徒知本然之爲純善而反遺乎氣質者往往有之如孔子後於孟子不可不言本然如孟子而在今之世者又將言氣質予以是知孔孟之訓隨時而不同焉論格物致知則曰知之未至由於理之未窮窮此理也物格在其中曰致曰格雖不可以相混亦不可以相離也論涵養省察之工則曰涵養要熟省察要疾要熟也故旣曰戒愼又曰恐懼不憚其重言而複言要疾也故一言以蔽之使人專心乎體察論幾微則曰誠無爲何也未發也幾善惡何也已發也蓋幾者善惡之所由分而所謂動之微也旣曰動之微則豈非已發耶論知行則曰知行不可偏廢而所謂眞知者知善之可爲也惡之不可爲也如飢食渴飮水不可蹈火不可狎是謂眞知知則可以行耳知固貴眞而其求知也亦宜擇術焉論謹獨則曰心爲天君欺心卽欺天也天可欺乎天德王道其要秪在謹獨論闢邪則曰戎狄膺而已矣龍蛇驅而已矣正學明邪說自熄此所以董之以威閧自新之路也論李延平靜中禮認未發之旨則曰體認則思也思則已發夫人之心湛然虛靜無偏倚而後應事不差靜時若不主敬發何能中節譬如十月純坤陽氣斂藏霜雪凝沍草木凋落陽雖生於下而隱而未露春來發生之功專資於斂藏凝固周子之言靜程子之說敬皆此理也論誠仁之訓則曰仁爲心之德誠爲行之實夫人之生也具天地之理故滿腔皆生意也生意旣發自赤子入井以至於仁民愛物覆冒四海而罔不自此焉推之曷嘗有私意利欲間乎其間哉無私意利欲以間之則一矣一則誠也仁與誠豈有二也論爲治之法則曰君人者但恥不及乎三代使動植之物風雨霜露之所霑被者皆得其所而休徵嘉瑞如麟鳳龜龍諸福之物爲我能事如此然後始可謂位育之極功也論文章則曰文章有道術道不可不正術不可不愼必主之以理而輔之以氣使潛彀曠引之神機不敢離正路一步可免於哆言夸辭之歸矣夫汪洋河漢之談不足以垂後者詘於理也藻繪雕篆之作不足以名家者薄于氣也況治敎爲之汚隆而世道隨以升降者乎予以朱書爲一世之學的者不惟尊其道亦爲其文章理氣之眞也此王之立德而可以見爲學用工之次序鑽彌堅仰彌高宗廟百官之盛金聲玉振之美集衆之粹會聖之精爲萬世開太平苟非達天德者孰能與此王每朝起整衣北面瞻仰辰極雖盛暑臥則閉戶不敢對天四十年如一日詩所云小心翼翼昭事上帝王實有焉事英宗至孝十年侍疾未嘗解帶及宅宗哀動臣隣躋桓王於原廟樹莊寢之配墠奉慈殿慈宮婉容愉色致其養玉牒金況揚其徽詩所云有孝有德以引以翼王實有焉王之代理也戚黨憚王英明內外危逼勢如綴旒王從容應變處群不逞曲當其宜及宰臣徐命善之疏出英宗誕定大策卒畀王機務則王首陳私痛泣而請寧考感其孝就尙書記註刊其不忍見者踐位之日渙發絲綸致嚴乎不貳本之義胥匡以遵先王之道而有頑不率鼓倡凶論則告于寧考之靈誅竄如法書所云四罪而天下咸服志所云聖人處變而不失其正王實有焉所愼在祀肅雝齊明攝儀無間乎親裸疏節克謹乎縟文凝神致處坐而待朝陵園有事輒進粉��以嘗之拜影殿戒蹕先於曉鍾霧露風雪未始或闕月覲閟宮僾然有終身慕而至痛在心每諱辰必浹旬齋居若喪之初詩所云春秋匪懈享祀不忒王實有焉優優三千克昭節文葬寧考則正朝祖之失禮嗣寶位則慨釋冕之非經名儒享夫子之廡大老配先祖之庭經所云禮者履也義者宜也王實有焉庶弟禛於英宗時謫死耽羅王追念衋然錫美諡臨其廟親奠之襸爲凶徒所推戴而死王每歎曰欑之死由於洪國榮國榮之廢所以報也予於異日有媵御擧丈夫子必爲欑立後英宗女有鄭致達妻者挾其子厚謙與逆臣洪麟漢當王代理時謀危宗社而賴王大妃聖德神功炳幾折萠凶謀不得售而廷討遂行王以其爲英宗所鍾愛暫流畿島自島而陸而京至引入大內見之廷臣亦爭不得傳所云不藏怒焉不宿怨焉王實有焉愼乃儉德維懷永圖器無彤鏤衣有澣濯綿褥蒲茵處之裕如也所御之堂僅數架不施丹雘牕壁煙煤如塗有司請葺理則王曰予豈惜其費乎顧素性安此耳經所云克勤于邦克儉于家王實有焉性豁達待人一以誠胡越一家庭衢入荒蜎涓之暇會朝之時表裏無間洞然無不可對人言者嘗自號以萬川明月主人羽大書特書昭揭殿閣經所云王道蕩蕩無黨無偏王實有焉際天之所覆極地之所載總以攬之爲已分之所有而星曆兵農九流百家罔不包羅搜剔措諸實用又推以及人妙選年富文學之臣考課講製日月琢磨有如群飮于河各盡其量而不見其涯涘詩所云肆成人有德小子有造王實有焉右賢而左成屛宦官宮妾而接賢士大夫置奎章之署常引諸學士講論經史及至大漸暬御猶不敢近而承弼諸臣左右擧扶嘗有人言士類國之斨斧者王曰謂士類斨斧而國其乂乎予所共者士類也斥其人不用詩所云濟濟多士文王以寧王實有焉與諸臣觴于芙蓉之亭筵几旣肆琴瑟旣張有燕巢樑將哺子飛繞不入王憐之遂起後御是亭輒問燕巢常曰吾不欲以養人者害人遂蠲雉鮮之貢停鹿承之獵經所云人不易物惟德其物王實有焉一念黎元蚤夜孜孜靡隱不察靡弊不擧損上益下撫之綏之利澤之滲漉人者浸灌醲郁久而愈著而猶且視之如傷恐一物之不獲自盡頒珍劑以救病傾廩財以掩骼因內帑而別儲備荒之需設壯營而擬罷均役之法以至庶孼之甄拔也奴婢之勿世也糶糴之更張也蓋欲次第施措而未遑然其已然之効則市廛之民曰橫索絶矣在野之民曰積案淸矣輸將之民曰羡耗除矣嘉肺之民曰幽冤洗矣都鄙之民曰田疇墾矣筦庫之民曰出納允矣衣冠之民曰菁莪棫樸之化不知文王何如也於是乎三元調八風協嘉瑞降豊年應曖然如春油然如雨恬然如在光天化日之中而及夫昇遐日自夫王宮國都以至荒墀絶塞深山邃谷男婦稚老跋踵喙息之倫率皆奔走號哭如不欲生詩所云群黎百姓徧爲爾德王實有焉此王之立功著之八域之廣而嵔嵔蕩蕩民無能名者也若其酬酢萬變折衷義理充養發揮剛健純粹無所容乎人欲之私而有以全夫天理之公硏窮經傳之旨則提綱挈而領辨別事爲之故則銖量而錙較是以綸告筵諭動合典謨矯時正俗彰善癉惡之志哀矜惻怛至于末命有足以透金石而感豚魚則非言語文字所由述也嘗曰予所願學孔子也學孔子當自朱子始旣倣朱子綱目定春秋左氏傳將建閣御苑之中妥朱子遺像取大全語類群書箋注之出於朱子者編以爲書庤其中而不及行焉居常無樂乎南面慨然有脫屣千乘之想朝廷請加徽稱者屢終不許築華之役蓋有微意存焉故堂曰老來亭曰未老閑而卒不能假我數年俾千古帝王所未有之盛節不得見於當世則天也嗚呼大而化之之謂聖聖而不可知之之謂神蓋謂聖人之所以配天也維天之命於穆不已蓋謂天之所以爲天也陵號曰健取諸天行不其然乎自羲農至文武功烈見於事自孔孟至程朱功烈見於言其範圍天地澤利萬世則言與事未始不同而易地則皆然也王聖人也發明斯道之體主張斯道之命其事則羲農文武其言則孔孟程朱千世之下尙論者庶幾乎登淸廟之瑟愀然一唱而三歎特撮其天德王道布濩人耳目者以揭夫宏儒哲辟之憲度章程如此云爾吏曹參判尹行恁製進○哀冊文曰維歲次庚申六月壬子朔二十八日己卯正宗文成武烈聖仁莊孝大王薨于昌慶宮之正寢是年冬十一月己卯朔初六日甲申永遷于健陵禮也龍輁纔啓蜃衛旣同簡此元辰卽彼玄宮人靈浩其於悒天地爲之慘淡離楓宸之赫弘指柏城之幽闇于時主上殿下哀結崩天痛纏辭紼攀雲馭而莫逮緬風樹而增咽廓三朝之永違倐五朔之斯遄降雍言於下臣託休光於瑤鐫其詞曰粵自羲農曁于湯文聖聖繼統帝王之門孔朱得位斯道在下歷漢越唐世入長夜無往不復我后膺期運撫重熙姿挺上知髫齡出閤妙選英俊聖祖曰孝錫以銀印比總監務重整乾坤离明煥臨積陰崩奔初元之敎立我人極誰其干紀以誅以殛不怒而威薄海率服無念爾祖咨乃喬木天下萬事惟義與理任以師道予非獲已精一心法矧有所受金枰玉衡毫芒不苟惠迪則吉違曰悖德勿貳勿參審哉順逆二紀之治此其綱領愼終如始壹是以正欽昊法勛見墻儀華惜寸孜工建中視柯丕謨丕烈爰集大成天覆地載洋溢聲明燕不露寢對越潛誠穆穆淸廟洞屬其思有侐宮園隆殺咸宜風泉之感壇香時升萬折必東符于寧陵宵旰忘疲經史凝道曰秋冬交民事粗了經選手圈儼乎朱黃集粹會衷宗我紫陽百編在箱雲漢昭回爲典爲訓燕翼後來乃造吉髦泮水洋洋乃詰戎兵豹旂鳥章儉崇畢菲戒嚴貨色史不勝書百王所則日月有明容光無遺江河流澤庶物咸滋皇道淸夷寶扆垂拱調露時風導揚天寵歷選往牒功莫與京統接三五學兼周程君子萬年茀祿穰穰如升如恒方期無疆胡皇天之降割忽馮相之告祲循大化而陟方閟宸景而厭臨嗚呼哀哉龍髯脫胡鷖輅上靷晨漏警節畵翣告引門燎怳其德輝廞衛儼其威容恩覆燾而已邈淚穹壤而無從嗚呼哀哉化機升沈眇不可窮聖人之作道積厥躬孝感神明仁包寰宇集于禮神之囿純于文德之圃軼三古而無憾御六位而時成紛川流而敦化撫孝理而感亨何志事之未卒抱至冤於群生嗚呼哀哉虞日淪精杞天傾軌聲敎未訖休運中否帝鄕已遠黃道多巇麟經無可讀之地髦士抱安倣之悲昏衢迷兮莫燭橫流倒兮孰障惟關和之則有奉周旋而不忘嗚呼哀哉聖母攝政簾儀悽惻沖王在疚戚容深墨黼座如昨眞遊何處脩夜不暘靈辰斯遽去復去兮安適悲莫悲兮永訣違閶闔之靚穆卽岡坂之嵽嵲㪺黃流而告遷纚索紼而就祖齎孺慕而一慟遂奄成於千古嗚呼哀哉惟南有岡隣于仙園感孚終天氣結厚坤白虎騰精靑烏叶吉泉源綿聯松梓邇密蘊靈秀於一麓結佳氣於千嶂諒無間於幽明豈有隔於精爽嗚呼哀哉道之將興兼我君師民之無祿喪我考妣仙輧不返至澤空留型範與金石不泐禮樂幷雨露同流蕩乎大德之難名煥乎至業之莫述冀於昭之日監牖緝熙與肩佛徵顯謨於翠珉庶彷像其萬一嗚呼哀哉領議政沈煥之製進○表石陰記正宗文成武烈聖仁莊孝大王崇禎紀元後一百二十五年壬申九月二十二日誕生己卯冊封王世孫乙未聽政丙申卽位庚申六月二十八日昇遐十一月初六日葬于華城顯隆園東第二岡亥坐之原在位二十四年壽四十九